Viite: OKM120:00/2014

Asia: Lausunto opetus- ja kulttuuriministeriön valmistelemasta hallituksen esitysluonnoksesta laeiksi yleisistä kirjastoista ja opetus- ja kulttuuritoimen rahoituksesta annetun lain 2 §:n muuttamisesta

Lainsäädännön uudistamiselle on ollut nähtävissä selvä tarve, joten lakiesitys on tervetullut. Erityisesti on hienoa, että lakiin on lisätty määritelmiä sekä kirjattu vastuut koskien valtiota, kuntaa ja asiakasta. Myös maksuttomuuden uudelleen määrittely on tullut tarpeeseen. Demokratia-näkökulma kirjastoihin on erittäin arvokas, mistä syystä on tärkeää, että se on huomioitu lainsäädäntötasolla. Demokratiakehityksen tukemiseen kirjastot tarjoavat tilojaan, jotka sopivat kohtaamisille sekä vahvistavat kansalaisten lukutaitoja. Nämä seikat on otettu oivallisesti esiin esityksessä.

Kokonaisuutena kirjastolain uudistus on valmisteltu hyvin ja keskeiset seikat on otettu huomioon. Mikkelin kaupunginkirjasto – Etelä-Savon maakuntakirjasto haluaa kuitenkin nostaa lausunnossaan esille kaksi seikkaa: kirjastohenkilöstön kelpoisuuden ja alueelliset kehittämiskirjastot, joiden osalta annetussa esityksessä on selviä heikkouksia.

Asiana kirjastohenkilöstön kelpoisuus on kaksijakoinen seikka. Pienissä kirjastoissa on erittäin tärkeää, että henkilökunta on saanut kirjastoalan koulutuksen, koska niissä mahdollisuus erikoistua on todella vähäistä. Pienissä kirjastoissa on jo nyt nähtävissä heikko signaali esimerkiksi kirjallisuuden tuntemuksen heikkenemiseen, mitä voidaan pitää huolestuttavana. Suuremmissa kirjastoissa moniammatillisuus on paremmin hyödynnettävissä ilman, että kirjaston peruspalvelu kärsii siitä. Voimassa olevat pätevyysvaatimus ja henkilöstörakennesäädös ovat Mikkelin kaupunginkirjasto – Etelä-Savon maakuntakirjaston mielestä riittävän väljiä.

Erityisesti kiinnitämme huomion asian perusteluihin: esityksen katsotaan vahvistavan naisten ja miesten välistä tasa-arvoa, koska kelpoisuusvaatimuksia joustavoitetaan. Kirjastoalan naisvaltaisuus heijastelee sitä, ettei alaa arvosteta, koska sitä ei nähdä tuottavana. Myös alan alhainen palkkataso on johtaa siihen, ettei ala houkuttele miehiä. Kelpoisuuden joustavoittamisella ei tulla lisäämään miesten kiinnostusta kirjastoalaa kohtaan.

Itä-Suomen heikko tilanne pätevien kirjasto-osaajien suhteen on seurausta koulutuspaikkojen maantieteellisestä jakaantumisesta. Koulutus keskittyy Länsi-Suomeen, mikä heijastuu siihen, että itäsuomalaisten kirjastojen on vaikeampaa rekrytoida päteviä osaajia. Tämäkään ei ole syy joustaa kelpoisuusehdoista, vaan asia olisi korjattavissa sijoittamalla kirjastoalan korkeakoulutusta myös Itä-Suomeen. Palveluprosessien ja osaamisvaatimusten muuttuminen ovat ennen kaikkea koulutussisältöön liittyviä kysymyksiä.

On hyvä, että kehittämiskirjastojen tehtäviä on määritelty nykyisiä maakuntakirjastotehtäviä laveammin. Myös verkostomaisen työotteen esiin nostaminen on äärimmäisen tärkeää, ja kehittämiskirjastoja tulisi aktiivisesti kannustaa siihen esimerkiksi rahoituksen ja rakenteiden kautta.

Kehittämiskirjastotehtävät tulee pystyä hoitamaan valtion siihen osoittamalla rahoituksella. Tällöin kehittämiskirjastoja nimettäessä tulisi painottaa laaja-alaista kokemusta alueellisen kehittämisen johtamisesta ja verkostotoiminnasta.

Kokonaisuutena Mikkelin kaupunginkirjasto – Etelä-Savon maakuntakirjasto pitää lakiesitystä onnistuneena ja kirjastojen tarpeita palvelevana. Erityisesti demokratianäkökulman ottaminen mukaan lakiesitykseen tuo siihen tarvittavaa tulevaisuusorientaatiota.

Mikkelissä 20.9.2016

Virpi Launonen

kirjastotoimenjohtaja

Mikkelin kaupunginkirjasto – Etelä-Savon maakuntakirjasto